钦定古今图书集成/方舆汇编/职方典/第1440卷 > 《西山洗石庵题额》明·方端士
## 钦定古今图书集成/方舆汇编/职方典/第1440卷 > 《西山洗石庵题额》明·方端士

“西山一片石”，差可晤语，作世眼观，欲其玲珑嵚嵌，如
米颠袖中物。兹山无一块入文人眼，正喜其粗莽唐
突，此梅道人家风也。石宜瀑，宜雨，宜露，宜月，宜烟宜
潭，盖身居瘴乡，蒙垢得山中诸友互相濯磨，瀑洗如
斗，雨洗如笑，露洗如诉，月洗如拭，烟洗如妆，潭洗如
镜，看洗宜晨起，宜夜坐。然游人未必肯信宿其间，而
寺中粥饭僧对面不相识认石亦徒洁己于空山而
已。兹庵成，予题曰洗石石点头，余乃呼山鬼驾石羊
来，余其凌丹梯而接天语，大叫李御史仙也归来乎？
余与尔痛饮狂歌，为石兄破岑寂也。山南有高岩名
石羊，相传神仙骑羊入山，仙去而羊化石。